
הכנסת העשרים
מושב שני
<פרוטוקול מס' 91>
מישיבת ועדת החוקה, חוק ומשפט
יום שלישי, כ"ד בטבת התשע"ו (05 בינואר 2016), שעה 12:30
<סדר היום:>
<הצעת חוק בתי המשפט (תיקון מס' 82), התשע"ו-2015 (כ/976) – הכנה לקריאה שנייה ושלישית>
נכחו:

<חברי הוועדה:> 
ניסן סלומינסקי – היו"ר

אלעזר שטרן
<מוזמנים:> 
	אנדרי ניקל
	–
	ראש צוות, המחלקה המשפטית, רשות ההגבלים העסקיים

	חור אוריאל נזרי
	–
	ממונה חקיקה, לשכת עורכי הדין


<ייעוץ משפטי:>
נעמה מנחמי
<מנהל הוועדה:>
אסף פרידמן
<קצרנית פרלמנטרית:>
אושרה עצידה
<הצעת חוק בתי המשפט (תיקון מס' 82), התשע"ו-2015>
<היו"ר ניסן סלומינסקי:>
רבותי, צהריים טובים. אני מתנצל על האיחור שהיה קצת, אבל זה כך קורה לפעמים. הייתי בטוח שהישיבה הקודמת תהיה קצרה. אבל, בסדר – היא התפתחה אחרת. 
מי מציג את הנושא?

<אנדרי ניקל:>
עו"ד אנדרי ניקל מרשות ההגבלים העסקיים. זו הצעת חוק שמטרתה לתקן את חוק בתי המשפט. בהתאם להצעת החוק מוצע לתקן את חוק בתי המשפט על מנת שהליכים פליליים בנוגע לעבירות על חוק קידום התחרות בענף המזון יידונו בפני בית המשפט המחוזי, ולתקן את חוק סדר הדין הפלילי באופן שיאפשר לשרת המשפטים להוציא צו לפיו הסמכות המקומית תינתן לבית המשפט המחוזי בירושלים.
<היו"ר ניסן סלומינסקי:>
אתה מוכן להסביר מה קיים היום ומה אתם רוצים שיהיה?
<אנדרי ניקל:>
כמובן, אדוני. חוק המזון הוא חוק נחקק בתחילת השנה הקודמת. הוא נכנס במרץ 2015 והוא במהותו חוק הגבלי. כלומר, הוא בא ליצור איזושהי ספציפיקציה שמתאימה לשוק המזון של הוראות חוק ההגבלים העסקיים, לחדד ולהוסיף הוראות. אבל במהות מדובר בחוק דומה במהותו לחוק ההגבלים העסקיים.
כיום עבירות על חוק ההגבלים העסקיים נדונות על-פי הדין הקיים בבית המשפט המחוזי בירושלים. 

<היו"ר ניסן סלומינסקי:>
תסביר לי מה זה נקרא חוק המזון. תן לי דוגמה למשהו כדי שאדע איפה אנחנו חיים.

<אנדרי ניקל:>
אסביר, אדוני. למעשה, חוק המזון קובע שלושה סטים של הוראות: הסט הראשון מתייחס להסדרה של פעילות של ספקי מזון מול קמעונאי מזון, והחוק קובע איסורים מפורטים על פרקטיקות שהיו נהוגות בעבר לפני שהחוק נכנס שהמחוקק סבר שהן פרקטיקות לא ראויות.

<היו"ר ניסן סלומינסקי:>
דוגמה אחת.

<אנדרי ניקל:>
למשל, החוק אוסר על קמעונאים גדולים שזה קמעונאים שמחזור המכירות שלהם מעל 300 מיליון שקלים לעסוק בסידור מצרכים – סליחה, על ספקים גדולים -  על מדפים של חנויות של קמעונאים גדולים.

<היו"ר ניסן סלומינסקי:>
זאת אומרת, אם נניח תנובה מוכרת את התוצרת שלה, היא לא יכולה לחייבת את סופרסל לשים את התוצרת של תנובה בשורה הראשונה ואת טרה מאחור.

<אנדרי ניקל:>
בדיוק. למעשה, אסור להתערב בשטח המדף. המטרה של החוק היא להוציא את תנובה החוצה מהחנות. כלומר, תנובה מוכרת את התוצרת לשופרסל ושופרסל מחליטה כמה היא רוצה לשים.

<אלעזר שטרן (יש עתיד):>
כדי לא לתת לה יתרון יחסי.

<היו"ר ניסן סלומינסקי:>
כן.

<אנדרי ניקל:>
בדיוק. בנוסף, יש עוד שני סטים של הוראות: הוראות שמתייחסות לתחרות גיאוגרפית בין קמעונאים. החוק מאפשר לממונה על ההגבלים העסקיים לקבוע אזורים שבהם נמצא ששופרסל, למשל, היא ריכוזית באופן יחסי, ולקבוע שבאותם אזורים שופרסל לא תוכל לפתוח חנות נוספת בלי לקבל את אישור הממונה על הגבלים עסקיים מראש.

<היו"ר ניסן סלומינסקי:>
זאת אומרת, היא לא סוגרת את מה שקיים, אבל מונעת התרחבות נוספת.

<אנדרי ניקל:>
בדיוק. כמובן אמרתי שופרסל, זה רלוונטי לכל הקמעונאים.

<היו"ר ניסן סלומינסקי:>
כן, ודאי.

<אלעזר שטרן (יש עתיד):>
זה היה כשברוורמן היה פה.

<היו"ר ניסן סלומינסקי:>
אני זוכר.

<אנדרי ניקל:>
כן, היו דיונים רבים. בנוסף, יש סט הוראות נוסף שהוא לא רלוונטי להצעת החוק שמונחת כרגע בפני הוועדה שזה הוראות שמתייחסות לשקיפות מחירים. זה הוראות שמחייבות את הקמעונאים לפרסם את המחירים בכל חנות כל שעה באינטרנט. 

<היו"ר ניסן סלומינסקי:>
הבנתי. חוץ ממה שצריכים להדביק על המוצר, צריך לפרסם גם באינטרנט?
<אנדרי ניקל:>
נכון. זה הוראות שמטופלות על-ידי רשות הגנת הצרכן ויש סט נפרד של הוראות עונשין, ולכן זה לא רלוונטי להצעה הזו. אנחנו מדברים רק על עבירות - - -

<היו"ר ניסן סלומינסקי:>
הבנתי - בסדר. מה אנחנו רוצים עכשיו לעשות? מה היה עד היום מבחינת הנושא שלנו ומה אנחנו רוצים לשנות?

<אנדרי ניקל:>
כרגע למעשה החוק שותק בנקודה הזו של למי ניתנת הסמכות העניינית לדון בעבירות על החוק, העבירות הפליליות.

<היו"ר ניסן סלומינסקי:>
יש מישהו שמפקח על כל הדברים האלו?

<אנדרי ניקל:>
מי שמפקח על זה זה למעשה רשות ההגבלים העסקיים.

<היו"ר ניסן סלומינסקי:>
רשות ההגבלים העסקיים צריכה לפקח ואם היא מוצאת שנניח כן היה איזשהו סידור בין תנובה למגה – סתם אני אומר – אז היא מגישה תביעה.

<אנדרי ניקל:>
היא יכולה לעשות אחד מהשניים: היא יכולה או לקחת את זה להליך פלילי ולהגיש כתב אישום פלילי שעל זה אנחנו מדברים. יש גם לממונה על הגבלים עסקיים סמכויות מינהליות. כלומר, להטיל עיצומים מינהליים.

<היו"ר ניסן סלומינסקי:>
הכוונה - קנס?

<אנדרי ניקל:>
הכוונה – קנס, כן.

<היו"ר ניסן סלומינסקי:>
שזה במקום הפלילי או בנוסף?

<אנדרי ניקל:>
זה במקום הפלילי, נכון. לפי המצב כרגע אם הממונה מטיל קנס – כלומר, הוא הולך להליך מינהלי – סמכות הערר על החלטת הממונה היא לבית המשפט המחוזי בירושלים. זה קבוע בחוק.  לעומת זאת, אם הממונה הולך להליך הפלילי, הסמכות למעשה תהיה לבית המשפט השלום כיוון שאין הוראה מפורשת.
<היו"ר ניסן סלומינסקי:>
מהו העונש?

<אנדרי ניקל:>
העונש הוא עד שלוש שנים וזה בסמכות של השלום. 

<היו"ר ניסן סלומינסקי:>
השלום איפה? האם בכל מקום?

<אנדרי ניקל:>
נכון.

<היו"ר ניסן סלומינסקי:>
זאת אומרת, לא מרוכז לירושלים? אלא אם זה בבאר שבע, אז בבאר שבע הם יכולים להגיש.

<אנדרי ניקל:>
נכון.

<היו"ר ניסן סלומינסקי:>
אוקיי. מה הבקשה עכשיו?

<אנדרי ניקל:>
הבקשה היא לקבוע סמכות עניינית לבית המשפט המחוזי בירושלים כאשר הסיבה לבקשה היא למעשה להשוות את המצב למצב שקיים כיום בחוק ההגבלים העסקיים כאשר כיום כל כתבי האישום על עבירות לפי חוק ההגבלים העסקיים מוגשות לבית המשפט המחוזי בירושלים.
<היו"ר ניסן סלומינסקי:>
למה כשקבעו את זה לא עשו את זה?

<אנדרי ניקל:>
זה כנראה טעות.

<היו"ר ניסן סלומינסקי:>
זו טעות או שהיה איזשהו משהו מכוון?

<אנדרי ניקל:>
לא, לא היה מכוון. לא נתנו לזה את הדעת.
<נעמה מנחמי:>
לא. אני בדקתי את זה מול הוועדה. זה לא נעשה באופן מכוון - - -
<היו"ר ניסן סלומינסקי:>
תן לי להבין. כל מה שאנחנו מדברים זה רק על רשתות שעובדות מעל 300 מיליון. זאת אומרת, זה לא מדבר על מכולניק קטן או איזה מישהו. כלומר, אני לא לוקח את בעל המכולת בקריית שמונה שיגישו נגדו והוא יצטרך לרוץ עד ירושלים. זה לא המציאות. אתה מדבר כאן על רשתות. 300 מיליון ולמעלה זה רשתות בדרך כלל.

<אנדרי ניקל:>
זה נכון, אדוני. רוב הוראות החוק מתייחסות למה שמכונה ספק גדול או קמעונאי גדול כשספק גדול זה מעל 250 מיליון וקמעונאי גדול זה מעל 300 מיליון. יש הוראות בפריפריה של החוק – מצד אחד, זה פריפריה של החוק, אבל מצד שני, זה העבירות הבוטות ביותר – שהן מתייחסות לכל קמעונאי וכל ספק. יש למעשה הוראה אחת כזו שאומרת שלספק אסור להתערב אצל ספק אחר לגבי תנאי המסחר שלו עם קמעונאי אחר. אתן דוגמה להמחשה. לדוגמה, שופרסל לא יכולה לבוא לתנובה ולהגיד לה בכמה היא תמכור את החלב למגה. זה יכול להיות רלוונטי גם למכולת בנהריה.
<היו"ר ניסן סלומינסקי:>
כלומר, בעל המכולת בקריית שמונה יכול לבוא לתנובה, נניח, ולהגיד: אתם לא תמכרו במחיר X  לסופר? כלומר, זה הרי לא רלוונטי.

<אנדרי ניקל:>
נכון. למעשה, החוק אוסר על הפעילות הזו. אבל הסבירות שלמכולת בקריית שמונה או בנהרייה תהיה האפשרות לעשות את זה והסבירות שיוגש כאן כתב אישום הוא למעשה לא קיים. אני רק רוצה לציין שחוק ההגבלים העסקיים, החוק העיקרי, חל על כל אדם. סביר להניח שפעולה כזו תהיה אסורה ממילא לפי חוק ההגבלים העסקיים, והיא ממילא חלה על כל אדם, וממילא חוק ההגבלים העסקיים מטופל כולו גם בהיבט המינהלי וגם בהיבט הפלילי בבית המשפט המחוזי בירושלים.

<היו"ר ניסן סלומינסקי:>
אז לא היו צריכים כאילו לחוקק. זאת אומרת, אז כל עבירת מזון היא למעשה עבירה של חוק ההגבלים העסקיים בכלל.

<אנדרי ניקל:>
שוב, חלק מההוראות שמטופלות בחוק המזון טופלו בדרך זו או אחרת בעבר בחוק ההגבלים העסקיים. עכשיו זה משלים ומחדד למקרה שהיה איזשהו ספק.

<היו"ר ניסן סלומינסקי:>
אני לא יודע אם יש לך ידע בדברים האלה, אולי מהניסיון שלך, האם יש רשתות עירוניות שנמצאות באזור מסוים שהן מגיעות ל-250 מיליון שקל שהחוק הזה רלוונטי לגביהן? נניח, בדרום, באילת, בבאר שבע, יש רשת מקומית שזה רלוונטי לגביה?

<אנדרי ניקל:>
יש, אדוני, רשימה שמפורסמת מידי שנה של הקמעונאים הגדולים. הרשימה ידועה. הרשת הכי קטנה ברשימה, אם אני לא טועה, זה מחסני השוק שזה רשת של 14 סניפים, אם אני לא טועה.

<היו"ר ניסן סלומינסקי:>
ומפוזר בארץ.
<אנדרי ניקל:>
נכון.

<היו"ר ניסן סלומינסקי:>
אני רוצה לוודא שאני לא מריץ מישהו שלפי החוק הקיים הוא יכול לפתור את הבעיה שלו בקריית שמונה. אני לא יודע, האם יש שם בית משפט שלום?
<אנדרי ניקל:>
אני חושב שיש בקריית שמונה.
<היו"ר ניסן סלומינסקי:>
נניח שהוא יכול לפתור את זה שם, ואני עכשיו לפי החוק אריץ אותו לירושלים – זה מה שאני מנסה לברר. אני מבין ממך שאין למעשה. כי הרשת הכי קטנה מפוזרת בארץ – אז זה בסדר. אז הוא לאו דווקא תקוע בקריית שמונה. גם אם העבירה נעבירה בקריית שמונה זה לא רלוונטי כי הרשת נמצאת בכל הארץ ואז היא יכולה להגיע לירושלים. אני לא רוצה שהאדם הפרטי בקריית שמונה יצטרך לרוץ עד ירושלים עכשיו אם זה רלוונטי. אבל אני מבין שזה לא רלוונטי.

<אנדרי ניקל:>
חוק ההגבלים העסקיים וגם חוק המזון הם פחות רלוונטיים לעסקים קטנים. הגשה של כתב אישום לפי חוק המזון זה עניין מאוד מאוד מאוד רציני. הסיכוי שהמדינה תשקיע משאבים כדי להגיש כתב אישום על מישהו שהוא קטן וזניח ואין לו באמת יכולת להשפיע על התחרות בכל הארץ הוא שוב מאוד מאוד - - -
<היו"ר ניסן סלומינסקי:>
לא שהמדינה. לפי איך שאתה מתאר, זה גם לא רלוונטי שזה יקרה גם. זה הרי צחוק.

<נעמה מנחמי:>
נכון. זה מאוד מאוד לא סביר. אבל בוא לא נחסום את המדינה מכדי לעשות את זה במקרים קיצוניים. 
<היו"ר ניסן סלומינסקי:>
אני לא יודע אם המקרה הקיצוני. אבל אני אומר, אם בעל מכולת ילך לתנובה ויתחיל? סתם צריך להיות קוקו.

<נעמה מנחמי:>
גם היום לפי חוק ההגבלים העסקיים אם שני בעלי מכולות החליטו שהם את כל מחירי נייר הטואלט מעלים ב-30%, כל המכולות בבאר שבע מחליטות  שאת נייר הטואלט הן מעלות עכשיו ב-30%, זה - - -

<היו"ר ניסן סלומינסקי:>
זה לא קשור לחוק הזה.
<נעמה מנחמי:>
לא, אבל - - -

<היו"ר ניסן סלומינסקי:>
 זה לפי חוק ההגבלים העסקיים צריך לדון בירושלים. זה לא החוק הזה.
<נעמה מנחמי:>
אגב, גם חוק המזון חל לא רק על המזון, אלא גם על מוצרים נוספים שהרשתות מוכרות.

<היו"ר ניסן סלומינסקי:>
קוסמטיקה.

<נעמה מנחמי:>
כן, כמו קוסמטיקה, מוצרי ניקוי וכו' וכו'. אבל מה שאני רוצה להגיד שתיאורטית יכול להיות מצב גם לפי חוק ההגבלים העסקיים ששני בעלי מכולות קטנים מגיעים לירושלים, אבל - - -

<היו"ר ניסן סלומינסקי:>
אבל יכול להיות שהם נניח עושים איזה תיאום או קרטל, אבל זה לא החוק הזה. זה קיים בנפרד, ובין כה וכה הם צריכים לעלות לירושלים. אני לא הולך לשנות את זה. אני הולך לשנות. אני רק רציתי לוודא שאם באמת זה לא פוגע באנשים הקטנים שקודם יכלו למצוא את פתרונם באזור ואני עכשיו צריך להטריח אותם לירושלים - אם זה לא קיים, וכך אני מבין, אז לי אין בעיה בעניין.

<אלעזר שטרן (יש עתיד):>
ניסן, זה מתנגש פה. ראשית, אני חושב שזה לא פוגע כי באמת אם אתה קטן זה לא פוגע בך. אתה התחלת לגדול אז יכול להיות שכשאתה כבר גדול שזה כן יטרטר אותך לשם. שנית, להבנתי, היתרון הוא ההתמקצעות בחוק. ואז אתה יכול להגיד שאם אתה קטן ואתה באילת ותישפט באילת אולי אתה תפסיד בגדול בגלל שיהיה לך שופט שהוא לא מקצועי בעניין.

<היו"ר ניסן סלומינסקי:>
שוב, לפי החוק הזה שאנחנו מדברים עליו עכשיו זה בכלל לא רלוונטי.

<אלעזר שטרן (יש עתיד):>
זה מה שאמרתי לך, זה נכון רק אם הקטן יגדל.

<היו"ר ניסן סלומינסקי:>
שאלתי אם יש רשת מקומית, נניח, באילת, אם יש רשת רק של אילת שמגיעה לדבר כזה, ל-250 מיליון. הוא אומר שהרשת הכי קטנה שהוא זוכר שעונה על הקריטריונים זה מישהו שיש לו 14 סניפים מפוזרים בארץ. זאת אומרת, זה לא באזור מסוים.

<אלעזר שטרן (יש עתיד):>
הם באו לדיון גם. אני לא חושב ש- - -
<היו"ר ניסן סלומינסקי:>
אם הם מפוזרים בארץ אז אין בעיה - אוקיי. 

הצעת חוק בתי המשפט (תיקון מס' 82), התשע"ו-2015 – מי בעד אישור החוק? אה, את צריכה לקרוא אותו – סליחה.
<נעמה מנחמי:>
אני אקרא אותו.

"תיקון סעיף 51   1. בחוק בתי המשפט [נוסח משולב], התשמ"ד-1984, בסעיף 51(א)(1)(א), אחרי "למעט עבירה לפי חוק ההגבלים העסקיים, התשמ"ח-1988" יבוא "למעט עבירה לפי פרק ב' וסעיף 55 לחוק קידום התחרות בענף המזון, התשע"ד-2014".
תיקון חוק סדר הדין הפלילי 2. בחוק סדר הדין הפלילי [נוסח משולב], התשמ"ב-1982, בסעיף 6(ג1), אחרי "בעבירה לפי חוק ההגבלים העסקיים, התשמ"ח-1988" יבוא "ובעבירה לפי פרק ב' וסעיף 55 לחוק קידום התחרות בענף המזון, התשע"ד-2014"."
<היו"ר ניסן סלומינסקי:>
זה חוק ממשלתי. אנחנו עשינו עכשיו את ההכנה לקריאה שנייה ושלישית, נכון?
<נעמה מנחמי:>
נכון.

<היו"ר ניסן סלומינסקי:>
מי בעד ירים את ידו?
הצבעה
בעד –  פה אחד
הצעת חוק בתי המשפט (תיקון מס' 82), התשע"ו-2015 אושרה להעלאה לקריאה שנייה ושלישית.

<היו"ר ניסן סלומינסקי:>
אושר פה אחד. 
אדוני, עשית את שלך. 

<אנדרי ניקל:>
תודה, אדוני.

<היו"ר ניסן סלומינסקי:>
תודה רבה, ישר כוח.

<הישיבה ננעלה בשעה 13:20.>

